สภาล่ม ฝ่ายค้านดัดหลัง รบ.วอล์กเอาต์ ไม่ถอนรายงานปฏิรูป โวยขัด รธน. 
สภาล่ม ส.ส.ซีก รบ.เงิบ เจอฝ่ายค้านดัดหลังวอล์กเอาต์ ชงนับองค์ประชุม วิ่งวุ่นแสดงตนฝุ่นตลบ ชวน ยื้อให้ 20 นาที ก็ไม่ครบ สรุปล่มปากอ่าว ยิ่งกว่าสมัยเสียงปริ่มน้ำเมื่อวันที่ 8 ก.ค.63 ที่รัฐสภา ผู้สื่อข่าวรายงานว่า ในระหว่างการประชุมสภาผู้แทนราษฎร ที่มี นายชวน หลีกภัย ประธานสภาผู้แทนราษฎร ทำหน้าที่ประธานการประชุม เพื่อพิจารณารับทราบรายงานความคืบหน้าในการดำเนินการตามแผนการปฏิรูปประเทศ ตามมาตรา 270 ของรัฐธรรมนูญแห่งราชอาณาจักรไทย (เดือนตุลาคม-ธันวาคม 2562) นั้น ปรากฏว่า ส.ส.ฝ่ายค้านได้สลับกันลุกขึ้นอภิปรายไม่พอใจ ที่รายงานฉบับนี้นำเข้าสภาทุก 3 เดือน แต่ไม่มีความคืบหน้าเลย จึงอยากให้ถอนรายงานฉบับนี้ออกไปก่อนโดย นายครูมานิตย์ สังข์พุ่ม ส.ส.สุรินทร์ พรรคเพื่อไทย ได้ลุกขึ้นอภิปรายว่า การที่จะให้สภาเป็นตรายางเพื่อสะสมแต้มในสิ่งที่รัฐบาลเสนอมา ทั้งๆ ที่ไม่มีอะไรคืบหน้าเลย พวกผมรับไม่ได้ที่จะมาให้ผมอภิปรายรับทราบ เพื่อให้เกิดความชอบธรรมกับรัฐบาล หากพวกท่านไม่ถอนรายงานออกไป และพวกผมไม่สามารถพิจารณาได้ ดังนั้นจึงจะขอมติให้ตรวจสอบองค์ประชุม วันนี้ขอเอาจริง เนื่องจากอยากให้ ส.ส.ฝ่ายรัฐบาล ได้มาฟังข้อเท็จจริงเรื่องแผนปฏิรูปและยุทธศาสตร์ชาติของประเทศ โดยมี ส.ส.ซีกฝ่ายค้านรับรองญัตติในการขอนับองค์ประชุมจากนั้น นายชวน ได้กล่าวเชิญสมาชิกที่อยู่ด้านนอกห้องประชุมให้เข้ามาภายในห้องประชุม ก่อนที่จะกดออดเรียก เนื่องจาก ส.ส.ซีกรัฐบาลนั่งอยู่ในห้องประชุมน้อยมาก ทำให้เกิดความวุ่นวาย โดย ส.ส.ซีกรัฐบาลรีบวิ่งเข้าห้องประชุมโดยกดไมค์ขอแสดงตน ทั้งๆ ที่นายชวนให้เปิดให้มีการแสดงตนแต่อย่างใด ซึ่งในระหว่างนั้น ส.ส.ซีกรัฐบาลต่างขอเวลาประธาน ให้รอ ส.ส.สักพักใหญ่ๆ เนื่องจาก ส.ส.อยู่ระหว่างการประชุมคณะกรรมาธิการ โดยหลายกรรมาธิการคงไม่ทราบว่ากำลังจะมีการตรวจสอบองค์ประชุม ขณะที่ นายชวน ยืนยันว่า จะให้เวลาสมาชิก เพราะบางคนไม่ทราบว่าเรียกเพราะอะไร อาจจะนึกว่าลงมติ แต่นายครูมานิตย์เสนอให้นับองค์ประชุม จึงเรียกเข้ามาด้าน ส.ส.ซีกฝ่ายค้าน ต่างทยอยลุกออกจากที่นั่งไปยืนรอผลการนับองค์ประชุมอยู่ภายหลังห้องประชุมกันจำนวนมาก พร้อมๆ กันนี้ นายวิรัช รัตนเศรษฐ ส.ส.บัญชีรายชื่อ พรรคพลังประชารัฐ (พปชร.) ในฐานะประธานวิปรัฐบาล เดินเข้าห้องประชุมมาพอดี โดยระบุว่า วันนี้มีการประชุม กมธ.ไม่ต่ำกว่า 30 คณะ และขณะนี้กำลังมีการเตรียมการเพื่อประชุมคณะกรรมาธิการวิสามัญพิจารณาร่าง พ.ร.บ.งบประมาณรายจ่ายประจำปีงบประมาณ พ.ศ.2564 นัดแรก ซึ่งถือว่า ส.ส.อยู่ในสภาเกือบทั้งหมด จึงขอให้นายครูมานิตย์ถอนการนับองค์ประชุมออกด้วยทำให้ นายครูมานิตย์ ลุกขึ้นตอบโต้นายวิรัช ว่า ผมเข้าใจบทบาทของสภาทั้งหมด แต่เรื่องนี้ฝ่ายค้านรับไม่ได้จริงๆ เพราะเป็นเรื่องใหญ่ที่จะทำให้เด็กรุ่นหลังอีกหลาย 10 ปี จึงอยากเห็น ครม.และเพื่อนผู้แทนมาช่วยกันติติง และอยากเห็นการปฏิรูปให้ทันกับยุคปัจจุบัน โดยไม่ใช้คนเกเร อยู่สภานี้มานานพอสมควร จึงอยากให้เพื่อนผู้แทน 500 คน มาร่วมประชุม จึงยืนยันให้มีการนับประชุมด้าน นายชวน กล่าวยืนยันว่า ไม่มีใครตำหนินายครูมานิตย์ เพราะท่านมีสิทธิ์ที่จะเสนอนับองค์ประชุม ไม่มีใครว่าอะไรเพราะเป็นหน้าที่ที่เราต้องมาประชุมอยู่แล้วจากนั้น นายชวน กดออดอีกครั้ง โดยยังมี ส.ส.รัฐบาลเดินเข้าห้องประชุมเพื่อแสดงตนอย่างต่อเนื่อง รวมไปถึง ส.ส.ที่เป็นรัฐมนตรีด้วย พร้อมระบุว่า ให้ ส.ส.ฝ่ายค้านที่ยืนอยู่หลังห้องหาที่นั่งให้เรียบร้อย อย่ายืนเกะกะ ขณะที่ ส.ส.ซีกรัฐบาล พยายามขอเวลาประธานรอเพื่อนสมาชิกที่กำลังเดินทางมา โดย นายชัยวุฒิ ธนาคมานุสรณ์ ส.ส.บัญชีรายชื่อ พรรคพลังประชารัฐ ได้แก้เกมเพื่อดึงเวลาต่อ โดยให้นับประชุมด้วยการขานชื่อ แต่นายชวนไม่อนุญาต และกล่าวว่า ผมให้เวลาขณะนี้แล้ว ถ้ายังไม่ครบก็คงตำหนิใครไม่ได้จนกระทั่ง นายชวน ให้เวลาสมาชิกแสดงตนนานกว่า 20 นาที นายชวนจึงสั่งปิดการแสดงตน ซึ่งผลปรากฏว่าองค์ประชุมมีเพียง 231 เสียงเท่านั้น ซึ่งถือว่าองค์ประชุมไม่ครบ 244 เสียง จาก 487 เสียง ทำให้นายชวนต้องสั่งปิดการประชุมทันที ในเวลา 13.05 น.
สภาล่ม ส.ส.ซีก รบ.เงิบ เจอฝ่ายค้านดัดหลังวอล์กเอาต์ ชงนับองค์ประชุม วิ่งวุ่นแสดงตนฝุ่นตลบ ชวน ยื้อให้ 20 นาที ก็ไม่ครบ สรุปล่มปากอ่าว ยิ่งกว่าสมัยเสียงปริ่มน้ำ 
ประชุมสภา,สภาล่ม,รัฐสภา,ฝ่ายค้าน,ส.ส.วอล์กเอาต์,รัฐบาล,ข่าวทั่วไป